**Vabariigi Valitsuse 22. detsembri 2011. a määruse nr 171**

**„Strateegiliste kaupade nimekiri“ muutmise määruse eelnõu**

**seletuskiri**

**1. Sissejuhatus**

**1.1. Sisukokkuvõte**

Eelnõuga muudetakse Vabariigi Valitsuse 22. detsembri 2011. aasta määrust nr 171 „Strateegiliste kaupade nimekiri“ (edaspidi *määrus*) ja sellega kehtestatud sõjaliste kaupade ning kaitseotstarbeliste toodete nimekirja.

Muudatuste eesmärk on ajakohastada strateegiliste kaupade nimekiri ja võtta Eesti õigusesse terviktekstina üle kaitseotstarbeliste toodete nimekiri, mis on kehtestatud Euroopa Komisjoni delegeeritud direktiiviga (EL) 2025/290[[1]](#footnote-1) (edaspidi ka *direktiiv*). Eestil on kohustus võtta vastu direktiivi järgimiseks vajalik õigusakt 31. maiks 2025.

Eelnõuga ajakohastatakse ka Eesti sõjaliste kaupade nimekiri Euroopa Liidu Nõukogus 24. veebruaril 2025. a vastu võetud uue sõjaliste kaupade ühise Euroopa Liidu nimekirjaga C/2025/1499[[2]](#footnote-2).

**1.2. Eelnõu ettevalmistaja**

Strateegilise kauba seaduse (edaspidi *StrKS*) § 71 lõike 1 punkti 2 kohaselt arutab ja ajakohastab strateegilise kauba komisjon regulaarselt strateegiliste kaupade nimekirju. Strateegilise kauba komisjon arutas strateegiliste kaupade nimekirjas tehtavaid muudatusi 22. aprilli 2025. a koosolekul.

Eelnõu ja seletuskirja on koostanud Välisministeeriumi sanktsioonide ja strateegilise kauba kontrolli osakonna nõunik Argo Kangro ([argo.kangro@mfa.ee](mailto:argo.kangro@mfa.ee)) ning selle on üle vaadanud juriidilise osakonna 3. büroo (riigisisese õiguse büroo) jurist Merike Alep ([merike.alep@mfa.ee](mailto:merike.alep@mfa.ee)).

**1.3. Märkused**

Eelnõu on seotud Euroopa Komisjoni delegeeritud direktiiviga (EL) 2025/290 (ELT L, 21.2.2025, lk 1–31).

Eelnõu ei ole seotud muu menetluses oleva eelnõuga.

**2. Eelnõu sisu ja võrdlev analüüs**

StrKS § 2 lõike 10 alusel kehtestab Vabariigi Valitsus määrusega strateegiliste kaupade nimekirja, mis sisaldab sõjaliste kaupade, kaitseotstarbeliste toodete, inimõiguste rikkumiseks kasutatavate kaupade ja kahesuguse kasutusega kaupade nimekirja.

Eelnõu koosneb kahest punktist.

**1) Määruse lisade muutmine**

Punktiga 1 kehtestatakse uues sõnastuses määruse lisad, milles on esitatud terviktekstina **sõjaliste kaupade** (lisa 1) ja **kaitseotstarbeliste toodete nimekiri** (lisa 2).

Euroopa Liidu Nõukogu võttis 24. veebruaril 2025 vastu uue sõjaliste kaupade ühise Euroopa Liidu nimekirja C/2025/1499, millega ajakohastati ja asendati sõjaliste kaupade ühine Euroopa Liidu nimekiri, mille nõukogu võttis vastu 19. veebruaril 2024[[3]](#footnote-3).

Uues sõjaliste kaupade nimekirjas on arvestatud muudatustega, mis lepiti kokku sõjaliste kaupade ja kahesuguse kasutusega kaupade ning tehnoloogiate kontrolli režiimi Wassenaari kokkuleppes 2024. aasta plenaarkohtumisel.

Euroopa Liidu Nõukogu ühises seisukohas 2008/944/ÜVJP[[4]](#footnote-4), millega määratletakse sõjatehnoloogia ja -varustuse ekspordi kontrolli reguleerivad ühiseeskirjad, on märgitud, et Euroopa Liidu sõjavarustuse üldnimekiri on võrdlusmaterjaliks liikmesriikide riiklikele sõjatehnoloogia ja -varustuse nimekirjadele, kuid ei asenda neid otseselt ning et ühine seisukoht ei mõjuta liikmesriikide õigust rakendada rangemate piirangutega riigisisest poliitikat.

Vabariigi Valitsuse määruse lisana (lisa 1) kehtestatavas sõjaliste kaupade nimekirjas on keeleliselt täpsustatud termineid, jäetud välja kordused, paigutatud terminid õigele kohale loendites ja ajakohastatud viited.

Peamised sõjaliste kaupade ühisest Euroopa Liidu nimekirjast ülevõetud muudatused sõjaliste kaupade nimekirjas puudutavad järgmisi kategooriaid:

ML8 – Lisatud märkus, et kategooria ML8 reguleerib kõiki alapunktides loetletud aineid, isegi kui neid ei kasutata näidatud otstarbel.

ML10 – Lisatud „suborbitaalne alus“. Sellega seotult on lisatud asjaomased kirjed tekstis. Samuti on lisatud mõistete loetelusse „suborbitaalse aluse“ termin. Täienduse vajadus tuleneb suborbitaalsete kosmoselaevade hiljutisest kasutuselevõtust kahesuguse kasutusega kosmosesõidukite nimekirjas. Suborbitaalne alus on alus, mille korpus on mõeldud inimeste või kauba transportimiseks ja mis on projekteeritud: kasutuseks stratosfäärist kõrgemal; lendama üksnes orbiidivälise trajektooriga ning maanduma uuesti Maal ilma inimesi või kaupa kahjustamata.

ML18 – Välja on jäetud märkus, mis selgitas, milliseid seadmeid punktid ML18.a. ja ML18.b. hõlmavad.

ML19 - Punktides a, b ja c on selgitusi muudetud, sest lisatud on tehniline märkus, mille kohaselt kategooria ML19 tähenduses on „relvasüsteemid“ loodud sihtmärgi kahjustamiseks, hävitamiseks või selle tegevuse katkestamiseks.

Sarnaselt kehtiva nimekirjaga on ka uuendatud sõjaliste kaupade nimekirja lisatud strateegilise kauba komisjoni ettepanekul riigisisesed kategooriad EST1, EST2 ja EST3. Eraldi EST kategooriate lisamisega tagatakse õigusselgus ja säilitatakse kontrollnimekirjade rahvusvaheliselt tunnustatud olemasolev numeratsioon, sest täienduste ja selgituste lisamine ML1 kategooria alamridadesse muudaks selgelt üldkasutatava Wassenaari ja EL põhise sõjaliste kaupade nimekirja loogikat ning ülesehitust. Nimekirjas kasutatakse relvadega seotud termineid relvaseaduse mõttes. Ka riigisiseste nimekirjade koostamisel kasutatakse reeglit, et kui mingit kaupa enam ei kontrollita, siis säilitatakse nimekirja kategoriseering märkega „ei kasutata“*.* Sellega säilitatakse olemasolev kaupade klassifitseering kindlale kaubale, mis on oluline nii lubade menetluses kui ka ettevõtjate seisukohalt, kes on oma kaubad klassifitseerinud ja selle muutmine oleks aja- ning tööjõukulukas. Segadust tekitaks kui nt ML1.a. kauba kontroll muutuks kehtetuks, kuid seesama klassifitseering võetaks kasutusele teisele kaubale.

ML1 kategooriaga seotud EST3 hõlmab relvaseaduses nimetatud tulirelva osasid ja lisaseadmeid, mis ei ole loetletud kategoorias ML1. Relvaseaduses on tulirelva osana nimetatud relvaraud, relvaraam, relva lukukoda, püstolikelk, trummel, lukk, padrunipesa, kaitseriiv, sulgur, adapter, padrunisalv ning muu tulirelva osa või varuosa, mis on spetsiaalselt tulirelva jaoks konstrueeritud ja vajalik tulirelva kasutamiseks (RelvS §-d 201 ja 21). Relvaseaduses käsitletakse tulirelva lisaseadmena muu hulgas helisummutit, lasersihikut, öösihikut ning seadmeid, mis muudavad poolautomaatse relva automaattuld võimaldavaks relvaks (RelvS §-s 201).

Selle kategooria eesmärk on riigisiseses sõjaliste kaupade nimekirjas sõjalise kaubana määratleda ka relvaseaduses nimetatud tulirelva osad ja lisaseadmed ning spetsiaalselt konstrueeritud komponendid. StrKS ei kohaldata tsiviilrelvale ja tsiviilrelva oluliste osade Eestisse sisseveole ega Eestist väljaveole RelvS § 59 lõikes 4 nimetatud eriloa alusel, samuti tsiviilrelva oluliste osade edasitoimetamisele Euroopa Liidus (§ 1 lg 2 p 1). Seega sõjaliste kaupade nimekiri ei hõlma RelvS-ist välja jäetud tsiviilrelva osasid ja RelvS alusel eriluba vajavaid tsiviilrelva ja selle olulisi osasid.

EST1 hõlmab varustust ja testimisseadmeid, mis ei ole loetletud kategoorias ML11, punktides ML12.b, ML17.n või punktis ML19.e loetletud seadmeid, mis on spetsiaalselt loodud või kohandatud sõjaliste kaupade arendamiseks.

EST2 hõlmab riigi julgeoleku ja avaliku turvalisuse tagamiseks (sh massirahutuste ohjamiseks) kasutatavaid kaupu, milleks on nimekirja kohaselt:

a. akustikaseadmed, mille tootevalmistaja on lugenud kasutuskõlblikuks massirahutuste ohjamise eesmärgil, ja nende spetsiaalsed komponendid;

b. kaitsekilbid ja ballistilised kaitsed massirahutuste ohjamise tarbeks, ja nende spetsiaalsed komponendid;

c. veekahurid ja nende spetsiaalsed komponendid;

d. spetsiaalsed massirahutuste ohjamiseks loodud sõidukid ning nende spetsiaalsed komponendid;

e. seadmed, mille kasutamine võib ohustada riigi julgeolekut või avalikku korda, sealhulgas relvaseaduse järgi tsiviilkäibes keelatud tuli- ja külmrelvad.

Punkt e tagab mujal määratlemata riigi julgeolekut või avalikku korda ohustavate kaupade määratluse ning vastavuse valdkondlikele tehnoloogilistele muutustele.

Nimekirja mõistete selgitustes on lisatud „satelliidinavigatsiooni süsteem“ (ML11) mõiste juurde tehnilised märkused ja selgitused kasutatavate terminite „satelliit“, „kosmoseaparaat“, „kosmosesõiduk“, „kosmosesond“ kohta tulenevalt sõjaliste kaupade ühisest Euroopa Liidu nimekirjast.

Muudatused on vajalikud tulenevalt Wassenaari kokkuleppe organisatsiooni (Wassenaar Arrangement on Export Controls for Conventional Arms and Dual-Use Goods and Technologies) ja Euroopa Liidu nõuetest.

Vajadus uuendada Vabariigi Valitsuse määrusega kehtestatud kaitseotstarbeliste toodete nimekirja (lisa 2) tuleneb Euroopa Komisjoni delegeeritud direktiivist (EL) 2025/290. Direktiiviga ajakohastati ja muudeti Euroopa Parlamendi ja nõukogu direktiivi 2009/43/EÜ lisas esitatud kaitseotstarbeliste toodete nimekirja vastavalt ajakohastatud sõjaliste kaupade ühisele Euroopa Liidu nimekirjale 19. veebruarist 2024, kuna kaitseotstarbeliste toodete nimekiri peab täpselt vastama sõjaliste kaupade ühisele Euroopa Liidu nimekirjale. Direktiivi lisaga asendati seni kehtinud kaitseotstarbeliste toodete nimekiri.

Komisjon võttis direktiivi vastu 4. oktoobril 2024 ning selle rakendamiseks peavad liikmesriigid vajalikud õigusaktid vastu võtma ja avaldama 31. maiks 2025 (art 2). Nimetatud norme kohaldatakse alates 5. juunist 2025.

Direktiivi lisana kehtestatud kaitseotstarbeliste toodete nimekiri võetakse määruse lisas 2 üle direktiivi lisa sõnastuses, korrigeerides selles kasutatavaid termineid keeleliselt vastavaks riigisisesele õigusele (nt relvaseaduses kasutatud terminitele).

Ka kaitseotstarbeliste toodete nimekirjas on keeleliselt täpsustatud termineid, jäetud välja kordused, paigutatud terminid õigele kohale loendites ja ajakohastatud viited.

Nimekirjades kasutatakse läbivalt mõisteid, mis on jutumärkides ja mille tähendus on esitatud nimekirja lõpus. Need tulenevad mõistetest ja definitsioonidest, mida on kasutatud Wassenaari kokkuleppe sõjaliste kaupade nimekirjas ning sõjaliste kaupade ühises Euroopa Liidu nimekirjas.

**2) Normitehnilise märkuse muutmine**

Eelnõu punktiga 2 muudetakse määruse normitehnilist märkust ja täiendatakse seda viitega Euroopa Komisjoni delegeeritud direktiivile 2025/290 (ELT L, 21.2.2025, lk 1–31), millega kehtestatakse kaitseotstarbeliste toodete uuendatud nimekiri ja viidetega Euroopa Liidu Nõukogus vastu võetud sõjaliste kaupade ühise Euroopa Liidu nimekirjale C/2024/1945 (ELT C, 01.03.2024, lk 1–36) ja C/2025/1499 (ELT C, 06.03.2025, lk 1–38).

**3. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega.

Eelnõu väljatöötamise eesmärk on Euroopa Komisjoni delegeeritud direktiiviga (EL) 2025/290 kehtestatud kaitseotstarbeliste toodete nimekirja ülevõtmine Eesti õigusesse ja Euroopa Liidu õigusega (sõjaliste kaupade ühise Euroopa Liidu nimekirjaga) kooskõlas sõjaliste kaupade nimekirja ajakohastamine.

Seletuskirjale on lisatud direktiivi ja määruse lisa 2 vastavustabel.

**4. Määruse mõjud**

Määruse rakendamine mõjutab riigi julgeolekut ja välissuhteid. Strateegiliste kaupade kontrolli meetmete üldine eesmärk on tagada rahvusvaheline ja riiklik julgeolek. Et see paremini saavutada, uuendatakse nii Euroopa Liidus kui ka ekspordikontrolli režiimides strateegiliste kaupade nimekirju. Ajakohastatud nimekirjade rakendamine Eestis aitab ühe tegurina tagada Eesti ja rahvusvahelist julgeolekut.

Direktiivi 2009/43/EÜ lisaga ette nähtud kaitseotstarbeliste toodete nimekiri asendatakse direktiiviga kehtestatud uue nimekirjaga. Eesmärk on lihtsustada ja ühtlustada kaitseotstarbeliste toodete Euroopa Liidu sisese veo tingimusi, et edendada Euroopa kaitsevarustuse siseturu nõuetekohast toimimist ning Euroopa kaitsealase tehnoloogilise ja tööstusliku baasi arengut. Peamiselt puudutab direktiiv Euroopa Liidu liikmesriikide kaitsejõudusid, Euroopa kaitseettevõtjaid, rahvusvahelisi ja valitsustevahelisi organisatsioone, liikmesriikide vahelisi relvastusalaseid koostööprogramme ning katastroofi korral humanitaarabiga või eriolukorras annetusega seotud vedusid.

Muudatuste sihtrühmad on Vabariigi Valitsuse moodustatud strateegilise kauba komisjon ja peamiselt strateegilise kaubaga tegelevad ettevõtjad. Muudatused korrastavad olemasolevat valdkonna määrust, et see vastaks kehtivatele Euroopa Liidus vastuvõetud õigusaktidele. See peaks suurendama õigusselgust ja -kindlust. Määruse vastuvõtmisega ei suurene halduskoormus, sest korrigeeritakse üksnes strateegiliste kaupade nimekirju ja täiendavaid kohustusi isikutele ei lisandu. Arvestades valdkonnas tegutsevate ettevõtjate väikest hulka, ei kaasne muudatustega olulist mõju.

Määruse rakendamisega seoses tekib teavitusvajadus, mille tõttu peab Välisministeerium koos strateegilise kauba komisjoniga korraldama teabepäevi ning jagama teavitusmaterjale (paberil ja elektrooniliselt). Otseselt puudutab teavitusvajadus strateegilise kaubaga tegelevaid ettevõtjaid ja riigiasutuste töötajaid (kaitsepolitsei, politsei, toll), aga ka strateegilise kauba veoga seotud ettevõtteid.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamiseks ei ole vajalikud olulised kulutused riigieelarvest. Määruse rakendamisega ei teki lisatulusid.

Määruse rakendamine toob Välisministeeriumile kaasa mõningased kulud (seminaride korraldamine, teavitusmaterjalide koostamine, veebilehe uuendamine), mis kaetakse ministeeriumi eelarvest.

**6. Määruse jõustumine**

Määrus jõustub 5. juunil 2025. a, kuna direktiiv näeb ette seda ülevõtvate aktide jõustumise sellest päevast.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitati eelnõude infosüsteemi EIS kaudu kooskõlastamiseks Kaitseministeeriumile, Majandus- ja Kommunikatsiooniministeeriumile, Rahandusministeeriumile ning Siseministeeriumile.

1. Direktiivi (EL) 2025/290 tekst: <https://eur-lex.europa.eu/legal-content/ET/TXT/PDF/?uri=OJ:L_202500290>. [↑](#footnote-ref-1)
2. <https://eur-lex.europa.eu/legal-content/ET/TXT/PDF/?uri=OJ:C_202501499> [↑](#footnote-ref-2)
3. <https://eur-lex.europa.eu/legal-content/ET/TXT/?uri=CELEX:52024XG01945> [↑](#footnote-ref-3)
4. <https://eur-lex.europa.eu/legal-content/ET/TXT/?uri=CELEX%3A02008E0944-20190917> [↑](#footnote-ref-4)